b'\n_START_ARTICLE_\nHans Henrik Petersen\n_START_SECTION_\nBakgrunn\n_START_PARAGRAPH_\nPetersen var s\xc3\xb8nn av tollkasserer Thorvald Petersen (f. 8. august 1842) og Anna M\xc3\xb8ller, og tok maskiningeni\xc3\xb8reksamen ved Trondhjems Tekniske L\xc3\xa6reanstalt i 1909. Han hadde arbeidserfaring i fem \xc3\xa5r som driftsingeni\xc3\xb8r ved Ferriere di Udine i Italia fra 1910 til 1915 og var tre \xc3\xa5r i \xc3\x98sterrike under f\xc3\xb8rste verdenskrig fra 1915 til 1918 som driftsingeni\xc3\xb8r p\xc3\xa5 Bergwerk Stor\xc3\xa9 Steyermark. Var direkt\xc3\xb8r p\xc3\xa5 en fabrikk i Kroatia i flere \xc3\xa5r, samt noen \xc3\xa5r i Tyskland og Nederland. Han var p\xc3\xa5 valseverket Stavanger Elektro Staal fra 1919 til 1929. Samme \xc3\xa5r ble han st\xc3\xb8periingeni\xc3\xb8r ved Fredrikstad mekaniske verksted. Fra 1938 var han driftsingeni\xc3\xb8r ved Raufoss Ammunisjonsfabrikk._NEWLINE_Petersen giftet seg med Anna Elisa Brande 10. juli 1954 og de fikk tre barn. Han bodde p\xc3\xa5 Nordstrandh\xc3\xb8gda i Oslo ved sin d\xc3\xb8d 9. februar 1969, og ble bisatt ved Vestre krematorium gamle kapell 15. februar samme \xc3\xa5r.\n_START_SECTION_\nAndre verdenskrig\n_START_PARAGRAPH_\nHan ble medlem av Nasjonal Samling (NS) i 1933, og var kretsf\xc3\xb8rer for NS p\xc3\xa5 Toten fra 1940\xe2\x80\x931942, samt ordf\xc3\xb8rer p\xc3\xa5 Vestre Toten fra november 1940. Han var medlem av NS sin kamporganisasjon (KO), NS hjelpeorganisasjon, Hirden, og Germanske-SS. Han var fylkesmann i Aust-Agder fra 29. januar 1942 til 1945, utnevnt av de tyskkontrollerte styresmaktene i Norge under andre verdenskrig. Petersen var j\xc3\xb8defiendtlig, i en tale p\xc3\xa5 Holt landbruksskole i 1942, sa han blant annet: \xc2\xabDet er sp\xc3\xb8rsm\xc3\xa5l om det skal bli rettferdighet i verden eller om j\xc3\xb8despekulanter skal snylte p\xc3\xa5 andre menneskers slit\xc2\xbb. Hvorvidt dette skulle vise til j\xc3\xb8denes etnisistet eller snylteroppf\xc3\xb8rsel fra kapitalister generelt er ikke klart._NEWLINE_I 1944 foreslo NS-fylkesmann Christopher Lange i Vestfold at sinnslidende skulle drepes og \xc2\xabbefri de uhelbredelige sinnssyke fra en h\xc3\xa5pl\xc3\xb8s og meningsl\xc3\xb8s tilv\xc3\xa6relse\xc2\xbb. Hans Henrik Petersen var en av to som svarte p\xc3\xa5 forslaget, med et brev signert 13. februar 1945, og ville i tillegg ogs\xc3\xa5 inkludere \xc2\xabuhelbredelige idioter\xc2\xbb. Petersen skrev ogs\xc3\xa5 under p\xc3\xa5 et opprop fra Aust-Agders ordf\xc3\xb8rere om at norsk stridsdyktig ungdom m\xc3\xa5tte mobiliseres og sendes til \xc3\x98stfronten for \xc3\xa5 sl\xc3\xa5ss mot bolsjevikene._NEWLINE_Petersen forsynte seg ogs\xc3\xa5 godt av eiendelene til nordmenn som m\xc3\xa5tte flykte fra landet under krigen. Hele elleve billass med \xc2\xabtyvegods\xc2\xbb med innbo og l\xc3\xb8s\xc3\xb8re ble hentet  hos Petersen etter krigen. I et brev til Likvidasjonskontoret for inndradde formuer skrev Petersen et brev hvor han ber om \xc3\xa5 f\xc3\xa5 utlevert et flygel fra j\xc3\xb8den Dollers bo. Han skrev at han allerede hadde hentet endel av innboet, men fikk ikke utlevert flygelet da dette skulle til en institusjon. Han skrev s\xc3\xa5 at han \xc3\xb8nsket \xc3\xa5 bytte sitt eget private flygel mot dette, da hans eget hadde slitasje i lakken enkelte steder.\n_START_SECTION_\nEtterspill\n_START_PARAGRAPH_\nUnder det norske landssvikoppgj\xc3\xb8ret i Agder lagmannsrett etter krigen kom det frem at: \xc2\xabPetersen var s\xc3\xa6rdeles p\xc3\xa5g\xc3\xa5ende og aggressiv for \xc3\xa5 fremme Nasjonal Samlings ideer og arbeid og tyske krigsinteresser\xc2\xbb. Han ble d\xc3\xb8mt 9. august 1946 til 12 \xc3\xa5rs tvangsarbeid, erstatning p\xc3\xa5 50\xc2\xa0000 kr, og inndragning av 14\xc2\xa0500 kr, men anket til H\xc3\xb8yesterett. H\xc3\xb8yesterett mente at Petersen hadde vist \xc2\xaben energisk ondartet og hemningsl\xc3\xb8s virksomhet\xc2\xbb, og \xc3\xb8kte straffen til 15 \xc3\xa5r._NEWLINE_Petersen er i ettertid ikke offisielt regnet som en av Aust-Agders fylkesmenn. Navnet ble fjernet fra listen over fylkesmenn, og bildet av han fjernet fra veggen p\xc3\xa5 fylkeshuset i Arendal. I boken Agders Historie 1920-45 - Mellomkrigstid og Okkupasjon fra 1991 beskrives Petersen som \xc2\xabfanatisk nasjonalsosialist\xc2\xbb.'